Diari Oficial de la Generalitat Valenciana


Sumari del DOGV 7632, del 08-10-2015 (2015/8205)

RESOLUCIÓ de 6 d'octubre de 2015, del director general de Relacions amb les Corts, per la qual es disposa la publicació del conveni marc entre l'Administració General de l'Estat (Ministeri de l'Interior) i la Generalitat per a la realització de pràctiques d'estudiants de formació professional en centres penitenciaris.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7632

Data del DOGV
:   08-10-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/8205


Data del document
:   06-10-2015

Organisme emissor
:   Presidència de la Generalitat

Tipus de document
:   Resolució

RESOLUCIÓ de 6 d'octubre de 2015, del director general de Relacions amb les Corts, per la qual es disposa la publicació del conveni marc entre l'Administració General de l'Estat (Ministeri de l'Interior) i la Generalitat per a la realització de pràctiques d'estudiants de formació professional en centres penitenciaris. [2015/8205]  
El Ministeri de l'Interior i la Generalitat han subscrit, prèvia tramitació reglamentària, el 17 de juny de 2015, el conveni marc per a la realització de pràctiques d'estudiants de formació professional en centres penitenciaris.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, i l'article 20 del Decret 176/2014, de 10 d'octubre, del Consell, procedix la publicació en el Diari Oficial de la Comunitat Valenciana de l'esmentat conveni, que ha quedat inscrit en el Registre de Convenis de la Generalitat amb el número 529/2015, i que figura com a annex d'esta resolució.  
  
València, 6 d'octubre de 2015.- El director general de Relacions amb les Corts: Antonio Torres Salvador.  
  
  
CONVENI MARC ENTRE L'ADMINISTRACIÓ GENERAL DE L'ESTAT (MINISTERI DE L'INTERIOR) I LA GENERALITAT (CONSELLERIA D'EDUCACIÓ, CULTURA I ESPORT), PER A LA REALITZACIÓ DE PRÀCTIQUES D'ESTUDIANTS DE FORMACIÓ PROFESSIONAL EN CENTRES PENITENCIARIS.  
  
València, 17 de juny de 2015  
  
Reunits  
D'una part, l'Administració General, representada per Jorge Fernández Díaz, com a ministre de l'Interior, nomenat per Reial Decret 1826/2011, de 21 de desembre (BOE 22 de desembre), fent ús de les atribucions que li conferix l'article 13.3 de la Llei 6/1997, de 14 d'abril, d'Organització i Funcionament de l'Administració General de l'Estat, així com l'article 6t i les disposicions addicionals tretze i catorze de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
I d'altra part, la Generalitat, representada per la consellera d'Educació, Cultura i Esport, actuant en nom i representació de la Generalitat, nomenada en virtut del Decret 20/2012, de 7 de desembre, del president de la Generalitat (DOCV 10 de desembre), fent ús de les atribucions de l'article 4 del Decret 140/2014, de 5 de setembre, del Consell, pel qual s'aprova el Reglament orgànic i funcional de la Conselleria d'Educació, Cultura i Esport, estant autoritzada per a la firma d'este conveni per l'article 12.3 de la Llei 30/1992 i per l'article 6.3 del Decret 176/2014, de 10 d'octubre, i autoritzada per a la subscripció d'este conveni marc per acord del Consell, adoptat en la sessió celebrada en data 10 d'abril de 2015.  
Reconeixent-se ambdós parts capacitat legal suficient i en l'exercici de les facultats que per raó del seu càrrec tenen atribuïdes, en nom de les entitats que representen  
  
Manifesten  
Que a fi de contribuir a la formació integral dels estudiants de Formació Professional de la Comunitat Valenciana i al millor coneixement de les institucions penitenciàries ubicades en la esta comunitat autònoma.  
  
Exposen  
  
Primer. La Llei Orgànica 5/2002, de 19 de juny, de les Qualificacions i de la Formació Professional, establix, en l'article 6, que per les seues especials característiques, la Formació en Centres de Treball requerix un esforç coordinat dels agents que intervenen en la seua realització. Tant l'Administració educativa i els mateixos centres docents com les confederacions, associacions empresarials, empreses individuals, institucions públiques, organitzacions sindicals, cambres de comerç, etc., acordaran les condicions, per mitjà de la subscripció d'acords de col·laboració, que permeten la realització d'este mòdul, imprescindible perquè l'alumnat obtinga la titulació corresponent.  
  
  
Segon. La Llei Orgànica 2/2006, de 3 de maig, d'Educació, establix que la Formació Professional comprén el conjunt d'accions formatives que capaciten el seu alumnat per a l'exercici qualificat de les diverses professions, l'accés a l'ocupació, la participació activa en la vida social, cultural i econòmica, i l'adquisició i actualització permanent de les competències professionals.  
  
Tercer. El Reial Decret 1147/2011, de 29 de juliol, pel qual s'establix l'ordenació general de la Formació Professional del sistema educatiu, disposa, en l'article 25, que tots els cicles formatius de Formació Professional inclouran un mòdul professional de Formació en Centres de Treball.  
  
Quart. L'Orde 77/2010, de 27 d'agost, per la qual es regulen els mòduls professionals de Formació en Centres de Treball (FCT) dels cicles formatius de Formació Professional, de les ensenyances d'Arts Plàstiques i dels programes de qualificació inicial en l'àmbit territorial de la Comunitat Valenciana.  
  
Quint. Els reials decrets que regulen les titulacions de Formació Professional i les seues corresponents ensenyances mínimes, així com els decrets pels quals s'establixen els currículums dels cicles formatius de grau mitjà i superior, definixen per a cada una de les titulacions el mòdul de Formació en Centres de Treball.  
  
Sext. La característica més rellevant del mòdul professional de Formació en Centres de Treball és que ha de desenrotllar-se en un àmbit productiu real, on l'alumnat podrà observar i realitzar les funcions pròpies de les distintes ocupacions relatives a una professió, conéixer l'organització dels processos productius o de servicis i les relacions sociolaborals en l'empresa o centre de treball, orientat i assessorat en tots moment per les persones responsables del seguiment i avaluació de les seues activitats, que, amb este fi, seran designats per un costat en el centre i per un altre en el centre educatiu.  
  
Sèptim. La Formació Professional està directament influïda pels canvis actuals en els mitjans tècnics i els nous sistemes d'organització laboral dels distints sectors productius, en particular els relacionats amb l'especialització, polivalència i multidisciplinarietat en el món de treball. Per això, l'adequada implantació d'ensenyances de Formació Professional requerix la col·laboració de diversos agents, de manera que permeta conéixer, relacionar i estretir els llaços del sistema educatiu amb els sectors productius de l'entorn.  
  
Octau. El Ministeri de l'Interior, com a ministeri en què s'incardina la Secretaria General d'Institucions Penitenciàries, desitja col·laborar en la millora de la Formació Professional inicial de l'alumnat dels cicles formatius de Formació Professional que s'impartisquen en els centres docents de la Comunitat Valenciana que impartisquen Formació Professional, de tal manera que l'esmentat alumnat complete les seues competències professionals amb vista a la seua futura incorporació al món laboral o empresarial i li permeta conéixer la realitat social i laboral de les institucions penitenciàries, cosa que ajudarà de manera indirecta a generar millors i majors condicions per a la resocialització de la població reclusa.  
  
Nové. Ambdós parts són conscients de la conveniència d'establir un marc de col·laboració per a aconseguir la participació conjunta tant de professors i alumnes dels distints centres educatius, d'una banda, com dels professionals d'institucions penitenciàries, d'una altra, així com dels interns dels centres penitenciaris de la Comunitat Valenciana.  
  
  
  
Acorden  
  
Subscriure este conveni marc per a la realització de pràctiques d'estudiants de Formació Professional de la Comunitat Valenciana en els centres penitenciaris i centres d'inserció social radicats en la Comunitat Valenciana, que es regirà per les següents  
  
Clàusules  
  
Objecte del conveni  
  
Primera. L'objecte del present conveni marc és l'establiment d'un marc general de col·laboració entre la Conselleria d'Educació, Cultura i Esport de la Comunitat Valenciana i el Ministeri de l'Interior (Secretaria General d'Institucions Penitenciàries), a través dels distints centres penitenciaris situats a la Comunitat Valenciana, per a la realització del mòdul professional de Formació en Centres de Treball de l'alumnat ?major de díhuit anys- dels cicles formatius de Formació Professional inicial matriculat en els centres docents de la Comunitat Valenciana.  
  
  
Segona. El Ministeri de l'Interior, a través de la Secretaria General d'Institucions Penitenciàries, i els centres docents on s'impartisquen els cicles formatius concretaran esta col·laboració a través de concerts de col·laboració formativa que se subscriuran, d'acord amb el que establix l'Orde 77/2010, de 27 d'agost, per la qual es regulen el mòdul professional de Formació en Centres de Treball (FCT) dels cicles formatius de Formació Professional, de les ensenyances d'Arts Plàstiques i Disseny i dels programes de qualificació professional inicial en l'àmbit de la Comunitat Valenciana.  
La referida col·laboració es portarà a efecte a partir del curs escolar 2014-2015, i perseguirà la formació actualitzada que facilite la seua inserció professional en el sistema productiu de la Comunitat Valenciana.  
  
Obligacions estipulades  
  
Tercera. La realització de pràctiques de formació per part dels estudiants, a l'empara del present conveni marc, no constituïx vincle laboral ni contractual de cap tipus entre estos i les parts firmants, ni suposarà cap contraprestació econòmica per a l'Administració penitenciària durant el seu desenrotllament, ni hi serà aplicable l'Estatut dels Treballadors.  
  
Quarta. La Conselleria d'Educació, Cultura i Esport de la Comunitat Valenciana, a través dels centres educatius corresponents, es compromet, de conformitat amb el que disposa la normativa vigent, a:  
  
- Informar prèviament els directors dels centres penitenciaris interessats sobre les característiques de les pràctiques, la duració fixada, horaris, activitats a realitzar i totes les qüestions necessàries per al desenrotllament de les pràctiques, etc., a fi de poder tindre en compte estos punts a l'hora de valorar com es realitzen i es programen en el centre penitenciari.  
  
Quinta. Per part del centre docent on l'alumnat curse les seues respectives ensenyances, actuarà com a tutor acadèmic un professor del centre que, en coordinació amb l'instructor del centre penitenciari, s'encarregarà del seguiment i orientació dels alumnes durant este mòdul, a fi de verificar el seu aprofitament, així com de l'avaluació final de l'activitat.  
  
Sexta. La Secretaria General d'Institucions Penitenciàries, a través dels establiments penitenciaris implicats en este conveni marc, es compromet a:  
- Aprovar cada curs acadèmic el nombre de places de pràctiques que considere convenient d'acord amb les característiques de cada centre. Els centres penitenciaris seran els que oferiran les places possibles dins de les especialitats formatives existents, igualment fixarà l'horari, llocs d'accés i mesures de control necessàries.  
- Oferir les condicions necessàries per a rebre els alumnes i facilitar el desenrotllament i l'exercici de les seues tasques.  
- Facilitar la col·laboració del professorat dels centres sostinguts amb fons públics que impartixen Formació Professional amb personal penitenciari qualificat, en el disseny i desenrotllament de qualsevol tipus d'activitats i programes de tractament relatiu als interns.  
- Impulsar la participació voluntària dels professionals qualificats del seu àmbit en les activitats que puguen interessar a la Conselleria d'Educació, Cultura i Esport i als centres que impartixen Formació Professional de la Comunitat Valenciana, com ara xarrades, taules redones, presentació de ponències, cursos, etc.  
- Durant el període de realització del mòdul de Formació en Centres de Treball, el centre penitenciari designarà un instructor dins del personal de la seua plantilla, que s'encarregarà de l'acollida i del seguiment de l'alumnat dins del centre i de la valoració d'esta fase formativa.  
  
  
Sèptima. El present conveni marc faculta els directors dels distints centres penitenciaris i centres d'inserció social radicats a la Comunitat Valenciana a subscriure el concert de col·laboració dissenyat per la Conselleria d'Educació, Cultura i Esport, entenent que este document és, als efectes del present conveni marc, un mer document operatiu de verificació, coordinació i control de les pràctiques.  
  
  
Cobertura de riscos  
  
Octava. La cobertura de riscos dels estudiants en pràctiques s'ajustarà al règim següent:  
Del present conveni no derivarà per a l'Administració penitenciària cap obligació referent a qualsevol dels règims de la Seguretat Social, ja que les contingències quedaran cobertes per l'assegurança escolar i per dos pòlisses d'assegurança addicional, responsabilitat civil i accidents, subscrites per la Conselleria d'Educació, Cultura i Esport, per a tots els alumnes que realitzen la Formació en Centres de Treball en cada curs acadèmic i per a millorar indemnitzacions, cobrir danys a tercers i responsabilitat civil a l'alumnat matriculat en els cicles formatius del present conveni que es trobe realitzant la fase de Formació en Centres de Treball.  
  
Document de formalització del compromís i selecció dels estudiants  
  
  
Novena. La selecció dels estudiants que hagen de realitzar les pràctiques correspondrà als centres que impartixen Formació Professional, per mitjà de l'oportú procediment de selecció, en funció del nombre de places oferides pels centres penitenciaris. Una vegada realitzada la selecció es facilitarà al centre penitenciari una relació dels aspirants amb els seus noms i cognoms, DNI, data de naixement i nom dels pares. Analitzat el llistat, els centres penitenciaris podran rebutjar els estudiants que no consideren idonis. La relació nominal de l'alumnat definitiva s'incorporarà com a annex al concert de col·laboració que es firme.  
  
Els centres educatius i els centres penitenciaris subscriuran, a l'empara del present conveni, un concert de col·laboració entre ambdós per al desenrotllament d'un programa formatiu de pràctiques en centres de treball a desenrotllar pels alumnes de Formació Professional del centre educatiu, que seran firmats pel director del centre penitenciari i pel director del centre educatiu.  
El concert de col·laboració s'extingirà per expiració del temps convingut, i podrà rescindir-se per qualsevol de les parts, per mitjà de denúncia d'alguna d'elles, que serà comunicada a l'altra amb una antelació mínima de quinze dies i basada en alguna de les causes següents:  
  
a) Cessament d'activitats del centre educatiu o del centre penitenciari.  
b) Força major que impossibilite el desenrotllament de les activitats programades.  
c) Incompliment de les clàusules establides en el document específic de col·laboració.  
d) Mutu acord, adoptat per la direcció del centre educatiu i del centre penitenciari.  
Igualment, es podrà rescindir per a un determinat alumne o alumna o grup d'alumnes per qualsevol de les parts firmants, per decisió unilateral d'una de les parts o conjunta d'ambdós, en els casos següents:  
e) Faltes repetides d'assistència o puntualitat no justificades.  
f) Actitud incorrecta o falta d'aprofitament, amb audiència prèvia a l'interessat.  
g) Per raons penitenciàries, valorades per la direcció del centre penitenciari, que puguen afectar la seguretat, tractament o bon orde de l'establiment, que seran comunicades al director del centre d'estudis corresponent.  
  
Formació i avaluació  
  
Deu. Cada un dels centres penitenciaris que oferisquen places, a què els estudiants acudisquen a realitzar les pràctiques, designarà un responsable per a la coordinació de les activitats formatives (figura que és d'acceptació voluntària entre els professionals del centre penitenciari que es consideren idonis per a realitzar tal funció i sense que col·lidisca esta tasca auxiliar amb la prestació dels seus corresponents servicis professionals al centre penitenciari), que junt amb el professor tutor del centre educatiu seran els encarregats de la programació de les activitats formatives a desenrotllar per l'alumnat, del seguiment i control de la formació dels estudiants durant el seu període de pràctiques i de l'avaluació de les activitats realitzades. Així mateix, seran els encarregats de resoldre en primera instància les incidències que es produïsquen, i hauran d'informar els màxims responsables de les institucions que subscriuen este conveni dels problemes o circumstàncies especials que requerisquen la seua intervenció.  
La representació dels treballadors del centre penitenciari serà informada del contingut específic del programa formatiu que desenrotllarà l'alumnat subjecte al concert de col·laboració abans de la firma, quant a activitats, calendari i horari.  
La gestió de la documentació, així com el seguiment, supervisió i avaluació de les pràctiques es realitzarà en la forma establida per la Conselleria d'Educació, Cultura i Esport de la Comunitat Valenciana i pels contactes que es puguen establir entre el centre penitenciari i el centre educatiu interessat.  
  
Deures dels estudiants  
  
Onze. Els estudiants estaran subjectes a la duració, calendari, horari, lloc i activitat establits, s'aplicaran amb diligència a les tasques encomanades, es mantindran en contacte amb el responsable de les activitats formatives en el centre de treball i amb el professor tutor responsable de les pràctiques i guardaran sigil sobre les tasques que estiguen realitzant durant el seu període de pràctiques i una vegada que este haja finalitzat.  
  
Atés el caràcter formatiu de les pràctiques, els estudiants no podran firmar ni assumir responsabilitats funcionals ni emetre informes ni decidir actuacions que requerisquen qualificació professional.  
  
Comissió mixta de seguiment  
  
Dotze. El seguiment establit del present conveni, així com la resolució de les incidències que puguen sorgir en l'aplicació, correspondrà a la Comissió Mixta de Seguiment, que estarà integrada per un total de sis membres designats paritàriament que es constituirà en el termini d'un mes des de la firma del present conveni. Així mateix, la comissió haurà de reunir-se quan ho sol·licite alguna de les parts i, en tot cas, almenys una vegada durant el curs escolar, i redactarà una acta que es remetrà a les parts: Secretaria General d'Institucions Penitenciàries i Direcció General de Formació Professional i Ensenyances de Règim Especial.  
  
El seguiment serà realitzat per les autoritats que es detallen:  
a) Per l'Administració General de l'Estat:  
- La persona titular de la Secretaria General d'Institucions Penitenciàries o persona en qui delegue  
- La persona titular de la Subdirecció General de Penes i Mesures Alternatives o persona en qui delegue.  
- Un representant designat per la Delegació del Govern a la Comunitat Valenciana, en virtut del que estipula la Llei 7/1997, de 14 d'abril, d'Organització i Funcionament de l'Administració General de l'Estat, en l'article 27.1.b.  
b) Per la Generalitat:  
- La persona titular de la direcció general amb competències en formació professional o persona en qui delegue.  
- La persona titular de la subdirecció general amb competències en formació professional o persona en qui delegue  
- Un representant de la Inspecció Educativa.  
  
La Comissió Mixta de Seguiment desenrotllarà les funcions següents:  
a) Vetlar pel compliment del que establix el present conveni i de totes les accions específiques de col·laboració que s'acorden per a desenrotllar-lo.  
b) Resoldre totes les circumstàncies i incidències que es produïsquen com a conseqüència de la interpretació, aplicació, desenrotllament o resolució d'este conveni.  
c) Coordinar l'actuació de les parts firmants, amb vista a la consecució de l'objecte perseguit pel conveni.  
d) Les establides en l'article 9 del Decret 176/2014.  
Es regirà pel que establix el capítol II del títol II de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
La presidència de la Comissió Mixta de Seguiment serà exercida anualment i de forma alternativa entre l'Administració penitenciària i l'educativa, i correspondrà el primer any al director del centre penitenciari.  
  
Causes d'extinció  
  
Tretze. Seran causes d'extinció del present conveni:  
1. La resolució per incompliment de les clàusules per qualsevol de les parts.  
2. Per mutu acord.  
3. Per desaparició de les condicions que servixen de base a la seua realització.  
No obstant això, respectant sempre la deguda escolarització de l'alumnat, la seua finalització tindrà lloc també si es dona alguna de les condicions següents:  
4. Renúncia d'una de les parts, realitzada abans de la finalització del període de vigència del conveni.  
5. Qualsevol altra causa que impedisca la seua continuació.  
En el cas d'extinció anticipada d'este conveni per alguna de les causes arreplegades en esta clàusula, la Comissió Mixta de Seguiment serà l'encarregada de dur a terme les actuacions en curs d'execució.  
  
Vigència del conveni  
  
Catorze. El present conveni entrarà en vigor en el moment de la firma, i tindrà una duració anual, prorrogable tàcitament per un període indefinit, excepte denúncia d'alguna de les parts, amb una antelació mínima de tres mesos.  
En cas de resolució anticipada del conveni, la Comissió Mixta de Seguiment establirà la forma de liquidació pel que fa al curs que estiga iniciat.  
  
Protecció de dades  
  
Quinze. En compliment de la Llei Orgànica 15/1999, de 13 de desembre, de protecció de dades de caràcter personal, no es podran utilitzar les dades obtingudes relatives a interns de manera que es puga conculcar l'esmentada llei. Cada institut o centre de Formació Professional es compromet a garantir este punt, i serà responsable de l'incompliment d'esta obligació, per la qual cosa haurà d'instruir els alumnes sobre este particular. Així mateix, el centre penitenciari haurà de vetlar pel compliment de l'esmentada Llei Orgànica 15/1999, de protecció de dades quant a les dades de l'alumnat dels centres educatius.  
  
Obligacions econòmiques  
  
Setze. La subscripció d'este conveni per a la realització de pràctiques d'estudiants de Formació Professional en centres penitenciaris no comporta obligacions econòmiques per a la Conselleria d'Educació, Cultura i Esport ni per al Ministeri de l'Interior (Secretaria General d'Institucions Penitenciàries).  
L'aplicació i execució d'este conveni, incloent-hi a este efecte tots els actes jurídics que es puguen dictar per a la seua execució i desplegament, no podran suposar obligacions econòmiques per a la Generalitat i, en tot cas, haurà de ser atesa amb els seus mitjans personals i materials.  
  
  
Règim jurídic  
  
Dèsset. Este conveni té naturalesa administrativa i està exclòs de l'aplicació del Reial Decret Legislatiu 3/2011, de 14 de novembre, pel qual s'aprova el Text Refós de la Llei de Contractes del Sector Públic, d'acord amb allò que preveu l'article 4.1.c; es regirà per les estipulacions contingudes en el conveni i, en el que no prevegen estes així com per a la resolució dels dubtes que es puguen presentar, pels principis generals de l'esmentada llei.  
Abans d'acudir a la via contenciosa administrativa s'intentarà un acord on intervindran la secretària general d'Institucions Penitenciàries i la consellera d'Educació, Cultura i Esport de la Comunitat Valenciana. Si no s'aconseguix una solució de mutu acord quedarà oberta la via contenciosa administrativa.  
En cas de litigi queda sotmés al que establix l'article 8.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Amb el més ampli sentit de col·laboració i en prova de conformitat amb el que s'ha acordat en el present conveni marc per ambdós parts, es firma per duplicat, en el lloc i la data indicats.  
  
El ministre de l'Interior: Jorge Fernández Díaz.  
La consellera d'Educació, Cultura i Esport de la Comunitat Valenciana: María José Catalá Verdet.